Diari Oficial de la Generalitat Valenciana


Sumari del DOGV 4920, del 10-01-2005 (2004/13855)

ORDE de 29 de desembre de 2004, de la Conselleria d'Empresa, Universitat i Ciència, per la qual s'establixen les ajudes per al desplegament de les accions de promoció d'activitats destinades a la millora de la seguretat industrial, per a l'exercici pressupostari 2005.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4920

Data del DOGV
:   10-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13982


Data del document
:   29-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * organització patronal
    * indústria de transformació
    * col·legi professional
    * ajuda pública
    * societat sense fins de lucre
    * associació professional
    * ajuda a les empreses
    * seguretat en el treball
    * suport econòmic

ORDE de 29 de desembre de 2004, de la Conselleria d'Empresa, Universitat i Ciència, per la qual s'establixen les ajudes per al desplegament de les accions de promoció d'activitats destinades a la millora de la seguretat industrial, per a l'exercici pressupostari 2005. [2004/F13614]
  
La Llei 21/1992, de 16 de juliol, d'Indústria, establix que la seguretat industrial té per objecte la prevenció i la limitació dels riscs, així com la protecció contra els accidents i sinistres capaços de produir danys o perjuís a les persones, la flora, els béns o al medi ambient, derivats de l'activitat industrial o de la utilització, el funcionament i el manteniment de les instal·lacions o els equips i de la producció, l'ús o el consum, l'emmagatzematge o el rebuig de productes industrials.
  
La Llei 21/1992, de 16 de juliol, d'Indústria, establix com a una de les funcions de les administracions públiques, l'impuls i la realització d'estudis i d'informes, que permeten a les administracions públiques i als sectors interessats el coneixement de la situació en matèria de seguretat industrial.
  
La Comunitat Valenciana, d'acord amb el que preveu l'Estatut d'Autonomia, té atribuïdes les competències en matèria d'indústria. En l'exercici d'estes competències convé establir un règim d'ajudes que ha d'aconseguir la prevenció i la limitació dels riscs i la protecció d'accidents i de sinistres en les empreses industrials ubicades a la Comunitat Valenciana per mitjà de l'anàlisi i la millora de la seguretat industrial.
  
Finalment, s'assenyala que les ajudes que es concedixen d'acord amb el que preveu la present orde, s'han de concedir d'acord amb el marc del reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/30, de 13 de gener de 2001).
  
Per tot això i en virtut de les facultats que em conferix l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat,
  
ORDENE
  
Article 1. Objecte i àmbit
  
1. L'objecte de la present orde és establir el règim de concessió d'ajudes per al desplegament d'accions de promoció de les activitats destinades a la millora de la seguretat industrial, desenvolupades a la Comunitat Valenciana, d'acord amb les consignacions pressupostàries que a este efecte establix la Llei de Pressuposts de la Generalitat per a l'exercici 2005.
  
2. El règim d'ajudes s'ha d'aplicar segons el que determinen els següents articles.
  
Article 2. Accions a les quals s'ha de donar suport
  
1. Les ajudes es destinen al finançament d'alguna de les actuacions següents:
  
a) Realització d'estudis, d'investigacions, d'auditories tècniques i de projectes adaptatius dirigits a incrementar les condicions de seguretat industrial de productes, de processos i d'instal·lacions industrials d'indústries transformadores sobre les exigides reglamentàriament, així com estudis relatius a l'adaptació voluntària de les instal·lacions i/o dels processos no sotmesos preceptivament a estes.
  
b) Elaboració d'estudis i d'auditories globals amb caràcter horitzontal o sectorial d'àmbit provincial o de la comunitat autònoma en aspectes relatius a la seguretat industrial.
  
2. No és subvencionable en cap cas la inversió que es deriva dels esmentats estudis, investigacions, auditories tècniques i projectes adaptatius ni els estudis en matèria de prevenció de riscs laborals.
  
3. Les ajudes que establix la present orde han de tindre la consideració de subvencions a fons perdut.
  
4. Les subvencions concedides han d'arribar a una quantia màxima de fins el 100% del cost total de les activitats a realitzar d'acord amb els criteris següents:
  
a) Per a les empreses citades en l'apartat a) de l'article 3 (empreses l'activitat de les quals és la indústria transformadora): la subvenció màxima possible és de fins el 50% del cost total subvencionable amb un màxim de 21.000 euros per actuació.
  
b) Per a les entitats referides en l'apartat b) de l'article 3 (associacions empresarials, col·legis professionals, associacions professionals, fundacions i altres entitats privades sense ànim de lucre, relacionades amb les matèries objecte de la present convocatòria): la subvenció màxima possible és de fins el 100% del cost total subvencionable, amb un màxim de 36.060 euros per actuació.
  
5. No és subvencionable en cap tipus d'actuació:
  
- No serà subvencionable l'IVA satisfet per l'adquisició de béns i servicis, excepte en els supòsits de realització d'activitats promogudes per persones o entitats que acrediten documentalment la no-subjecció o exempció de l'impost o que l'import de l'esmentat impost forma part del cost de l'activitat subvencionable i que no siga susceptible de recuperació o de compensació, i en general qualsevol impost pagat pel beneficiari.
  
- Els gastos de personal propi i els gastos originats pels consums habituals utilitzats per al normal funcionament i desplegament de les funcions inherents als beneficiaris.
  
6. Es pot subcontractar l'activitat objecte de la subvenció fins el 100% d'esta, en este cas s'ha de realitzar d'acord amb el que disposa l'article 29 de la Llei 38/2003, de 17 de novembre, General de Subvencions.
  
7. L'import de les presents ajudes no ha de fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 3. Beneficiaris de les ajudes
  
Poden ser beneficiaris de les ajudes:
  
a) Per a les ajudes previstes en l'apartat a) del punt 1 de l'article 2, les empreses l'activitat de les quals és la indústria transformadora.
  
b) Per a les ajudes previstes en l'apartat b) del punt 1 de l'article 2, les associacions empresarials, els col·legis professionals, les associacions professionals, les fundacions i altres entitats privades sense ànim de lucre, relacionades amb les matèries objecte de la present convocatòria.
  
Article 4. Presentació de sol·licituds i termini
  
1. Les sol·licituds per a obtindre les ajudes regulades en la present orde han de dirigir-se a la Direcció General de Seguretat Industrial i Consum i s'han de presentar en l'imprés normalitzat en els corresponents serveis territorials de la Conselleria d'Empresa, Universitat i Ciència, o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'han d'acompanyar dels documents que a continuació es relacionen:
  
a) Documentació acreditativa i identificativa del sol·licitant i, si és el cas, del representant legal.
  
b) Documentació acreditativa de trobar-se el sol·licitant al corrent en les obligacions tributàries i davant la Seguretat Social, que a continuació es relaciona, la vigència de la qual s'ha d'estendre fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta referida a l'exercici actual, o l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, s'ha d'acreditar esta circumstància per mitjà d'una declaració responsable.
  
- Certificació positiva de l'Agència Estatal d'Administració Tributària que acredite que el sol·licitant es troba al corrent de les obligacions. Esta certificació pot ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè l'Agència Estatal d'Administració Tributària li cedisca la informació.
  
- Certificació de la Tresoreria General de la Seguretat Social acreditativa que el sol·licitant es troba al corrent en el compliment de les obligacions amb la Seguretat Social. La dita certificació pot ser substituïda per la declaració responsable de l'interessat que complix amb les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Tresoreria General de la Seguretat Social li cedisca la informació.
  
- Certificació dels serveis territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat. La dita certificació pot ser substituïda per la declaració responsable de l'interessat que complix amb les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació li cedisca la informació.
  
c) Memòria descriptiva de l'actuació per a la qual se sol·licita l'ajuda datada i firmada, amb un pressupost detallat per partides i amb els preus unitaris o amb la factura proforma.
  
d) Dades de domiciliació bancària segons el model que es facilita a este efecte (fitxa de manteniment de tercers), excepte si s'ha presentat amb anterioritat davant la Conselleria d'Empresa, Universitat i Ciència i no ha experimentat cap variació.
  
e) Declaració responsable, si és el cas, de les ajudes de minimis concedides per qualsevol projecte a l'empresa durant els tres últims anys, amb indicació de l'import, de l'organisme, la data de concessió i el règim de les ajudes en què s'empara; o si és el cas, declaració de no haver rebut cap ajuda.
  
f) Declaració responsable de no estar immers en la resta de prohibicions per a obtindre la condició de beneficiari que establix l'article 13, apartat 2 de la Llei 38/2003, de 17 de novembre, General de Subvencions.
  
3. Els sol·licitants poden executar les seues actuacions a partir de l'1 de gener de 2005, sense esperar que la concessió de l'ajuda es produïsca i sense que això prejutge la decisió que finalment s'adopte.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye de la documentació que d'acord amb esta orde és exigible, es requerirà la persona interessada perquè en el termini de 10 dies, s'esmene la falta o s'acompanye dels documents preceptius, amb indicació que, si així no es fa, es tindrà per desistit de la seua petició.
  
5. El termini de presentació de sol·licituds és el comprés entre l'endemà de la publicació de la present orde en el Diari Oficial de la Generalitat Valenciana i el 15 de febrer de 2005.
  
Article 5. Criteris d'avaluació de les sol·licituds
  
Per a la concessió i la valoració de les ajudes s'ha de tindre en compte:
  
a) La incidència de l'estudi, del projecte, la investigació o l'auditoria en la millora de la seguretat industrial.
  
b) L'eficàcia de l'acció proposada.
  
c) La repercussió sectorial i /o territorial de l'estudi, de la investigació, del projecte o de l'auditoria.
  
d) La formulació de propostes fàcilment aplicables per part de les empreses per a la millora de la seguretat de productes, de processos i d'instal·lacions.
  
e) El seu caràcter innovador i demostratiu.
  
Article 6. Estudi i avaluació de sol·licituds
  
1. Per a l'estudi i l'avaluació de les sol·licituds presentades, l'elaboració de les corresponents propostes de concessió o de denegació de les subvencions i la determinació de la quantia de l'ajuda, es crea una Comissió d'Avaluació, integrada pels caps dels serveis territorials d'Indústria i Seguretat Industrial. El cap del servei de Seguretat Industrial de la Direcció General de Seguretat Industrial i Consum actua com a secretari de la comissió.
  
2. L'avaluació s'efectua d'acord amb els criteris definits en l'article 5.
  
3. El règim jurídic de la comissió s'establix en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7. Resolució de la concessió de les ajudes
  
1. La Direcció General de Seguretat Industrial i Consum pot demanar del sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
2. Avaluades les sol·licituds per la comissió, el conseller d'Empresa, Universitat i Ciència dicta la resolució de concessió o de denegació d'ajudes, a proposta de la Direcció General de Seguretat Industrial i Consum, i que en el primer cas es fixa expressament la quantia i s'incorpora, si és el cas, les condicions, les obligacions i les determinacions accessòries a les quals s'ha d'ajustar el desplegament de l'actuació.
  
3. El termini màxim per a tramitar i per a resoldre els expedients és de tres mesos comptadors des de la data de finalització del termini de presentació de les sol·licituds que fixa esta orde. Transcorregut el citat termini sense haver dictat resolució, s'entén desestimada la sol·licitud de concessió de l'ajuda en els termes prevists en l'article 44 de la Llei de Règim Jurídic de les Administracions Públiques i del Procediment Administratiu Comú.
  
4. La resolució es notifica als interessats en els termes que preveu l'article 58 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
5. Les subvencions concedides es publiquen en el Diari Oficial de la Generalitat Valenciana, amb expressió de la convocatòria, del programa i del crèdit pressupostari a què s'imputen, el beneficiari, la quantitat concedida i la finalitat o les finalitats de la subvenció.
  
6. Les resolucions a què fan referència els paràgrafs anteriors esgoten la via administrativa i contra les quals es pot interposar recurs de reposició davant l'òrgan que va dictar l'acte, en el termini d'un mes comptador des de l'endemà de la notificació de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 8. Resolució d'incidències
  
L'òrgan competent per a la concessió de les ajudes que contempla la present orde resol les incidències que es produïsquen, i en especial en els supòsits de:
  
- Canvis de titularitat.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Pròrrogues de termini per a l'aportació de documentació acreditativa de l'execució de l'acció als efectes de liquidació de l'ajuda.
  
- Modificacions justificades del projecte inicial.
  
Article 9. Control de les accions
  
1. La Direcció General de Seguretat Industrial i Consum ha de realitzar el control i el seguiment de les accions per mitjà de les comprovacions que estime necessàries.
  
2. La Direcció General de Seguretat Industrial i Consum, en els supòsits que estime necessaris, i en especial quan les actuacions per a les quals s'ha concedit l'ajuda consistisquen en la realització d'estudis i d'investigacions i tinguen un marcat caràcter tècnic, pot designar personal tècnic perquè col·labore en la redacció o en l'execució o assumisca la direcció tècnica de la realització, a este objecte el beneficiari esta obligat, quan ho determine la corresponent resolució de concessió de l'ajuda, a posar en coneixement d'eixe centre directiu l'inici de les actuacions.
  
Article 10. Liquidació de les ajudes
  
1. La liquidació de les ajudes s'efectua una vegada executada l'acció en la seua totalitat, d'acord amb la sol·licitud presentada i en els termes que fixa la resolució.
  
2. Als efectes del que establix el punt anterior, els beneficiaris, en el termini d'un mes des de l'execució del projecte en la seua totalitat, i en tot cas fins el 15 d'octubre de 2005, i excepte per circumstàncies concurrents es determine un altre termini en la resolució de concessió, han de presentar:
  
a) Factures i la resta de documents de valor probatori equivalent, amb validesa en el trànsit jurídic mercantil o amb eficàcia administrativa, justificatius del gasto efectuat, expedits d'acord amb la normativa vigent. Les factures han de tindre totes les dades formals que s'exigix per a la seua expedició en el Reial Decret 1496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el valor afegit.
  
b) Còpia de l'estudi, de l'auditoria o del projecte realitzat.
  
c) Acreditació, si és el cas, del compliment de les obligacions i de les condicions establides en la resolució de concessió de l'ajuda.
  
d) Si és el cas, acreditació de l'import, de la procedència i de l'aplicació dels fons propis i d'altres subvencions o recursos amb els quals, a més de la subvenció, han sigut finançades les actuacions. A este fi el beneficiari ha de presentar, si és el cas, una declaració responsable sobre la disponibilitat de fons propis per a finançar la part del gasto que no ha sigut subvencionat.
  
3. Quan l'import del gasto subvencionable supere la quantia de 12.000 euros en el supòsit de prestació de servicis per empresas de consultoria o d'assistència tècnica, el beneficiari ha d'aportar la justificació d'haver sol·licitat com a mínim tres ofertes de diferents proveïdors, llevat que el gasto s'haja realitzat amb anterioritat a la publicació de la present orde o que per les especials característiques dels gastos subvencionables no existisca en el mercat suficient nombre d'entitats que realitzen el subministrament o que presten el servici, i justificació de l'empresa escollida quan no caiga en la proposta econòmica més avantatjosa.
  
4. A efectes de justificació es considera que el gasto subvencionat s'ha realitzat encara que les factures no han sigut efectivament pagades amb anterioritat a la finalització del període de justificació.
  
Article 11. Obligacions del beneficiari
  
Són obligacions del beneficiari:
  
a) Realitzar l'activitat que fonamenta la concessió de la subvenció.
  
b) Acreditar la realització de l'activitat, així com complir els requisits i les condicions que determinen la resolució de concessió de l'ajuda, així com les que deriven de la llei, de la seua naturalesa o del seu objecte.
  
c) El sotmetiment a les actuacions de control financer que corresponen a la Intervenció General en relació amb les ajudes concedides.
  
d) Fer constar de manera explícita en la difusió de les accions subvencionables, el suport que dóna la Conselleria d'Empresa, Universitat i Ciència.
  
e) Comunicar, en qualsevol moment de la vigència de l'expedient i, en tot cas, amb anterioritat a la justificació de l'actuació subvencionada, altres ajudes públiques o privades que s'han obtingut o s'han sol·licitat per al mateix projecte amb posterioritat a la data de presentació de la sol·licitud.
  
Article 12. Minoració i resolució de l'ajuda concedida
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i dels terminis establits en la resolució, la no execució o l'execució inadequada de part del gasto aprovat, la insuficient justificació d'algun dels gastos efectivament realitzats i la concessió d'altres ajudes públiques o privades, amb posterioritat a la presentació de la sol·licitud, si en el seu conjunt excedixen dels límits establits pot donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la manca de justificació de la realització d'esta, dóna lloc a la incoació per part de l'òrgan competent per a la concessió de les ajudes, del corresponent expedient que pot finalitzar, si és el cas, amb la resolució de la subvenció i amb l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantix, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en esta orde està condicionada a l'existència de crèdit adequat i suficient per a això en els Pressuposts de la Generalitat per a l'exercici 2005.
  
2. En compliment del que preveu l'article 47.11 del Text Refós de la Llei d'Hisenda Pública i d'acord amb el que establix la Llei de Pressuposts de la Generalitat per a l'any 2005, per orde de la Conselleria d'Empresa, Universitat i Ciència s'ha de donar publicitat a les línies de crèdit i a l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuadora, el sol·licitant pot acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en van ser presentats o si és el cas emesos i que no haja transcorregut més de cinc anys des de la finalització del procediment al qual corresponen.
  
2. En els supòsits d'impossibilitat material d'obtindre el document, l'òrgan competent pot requerir del sol·licitant la seua presentació o, si no, l'acreditació per uns altres mitjans dels requisits a què fa referència este document.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les disposicions i adoptar las mesures que considere oportunes per al desplegament i l'aplicació del que disposa la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 29 de desembre de 2004
  
El conseller d'Empresa, Universitat i Ciència,
  
JUSTO NIETO NIETO